Diari Oficial de la Generalitat Valenciana


Sumari del DOGV 2454, del 21-02-1995 (1995/833886)

ORDRE de 15 de febrer de 1995, de la Conselleria d'Administració Pública, per la qual es regula el Registre d'Unions de Fet de la Comunitat Valenciana.
-------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/02/15/(1)/dof/vci/html**

### Dades del document

Número de DOGV
:   2454

Data del DOGV
:   21-02-1995

Secció del DOGV
:   DISPOSICIONS GENERALS

Número del document
:   1995/833886


Data del document
:   15-02-1995

Organisme emissor
:   Conselleria d'Administració Pública

Tipus de document
:   Ordre

Anàlisi jurídica

ORDRE de 15 de febrer de 1995, de la Conselleria d'Administració Pública, per la qual es regula el Registre d'Unions de Fet de la Comunitat Valenciana.   
El Decret 250/1994, de 7 de desembre, del Govern Valencià (DOGV núm. 2408, de 16 de desembre de 1994) ha creat el Registre d'Unions de Fet de la Comunitat Valenciana, i ha autoritzat, en la seua disposició final primera, el conseller d'Administració Pública perquè, dins de l'àmbit de les seues competències, dicte les normes de desenvolupament que siguen necessàries.  
Per tant, mitjançant aquesta ordre, es dicten les oportunes normes reguladores de l'organització i el funcionament del Registre que, en tot cas, de conformitat amb allò disposat en l'article 103 de la Constitució Espanyola i en l'article 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, hauran de garantir la prestació d'un servei eficaç, en el qual les actuacions es realitzen amb plena submissió a la Llei i al Dret, i en el qual es servesca amb objectivitat als interessos generals.  
Igualment, en els termes fixats per la Resolució 197/III, de Corts Valencianes i d'acord amb allò establert en l'article 18 de la Constitució Espanyola, l'organització i funcionament del Registre hauran de ser respectuosos amb el dret a la intimitat de les persones.  
D'acord amb tot allò exposat, i de conformitat amb l'autorització concedida per la disposició final primera de l'esmentat Decret 250/1994,  
ORDENE:  
Article primer. Del Registre d'Unions de Fet  
El Registre d'Unions de Fet de la Comunitat Valenciana té caràcter administratiu. En aquest podran inscriure's, amb independència de la seua orientació sexual, les unions de fet en la forma i amb els requisits que s'estableixen en aquesta ordre.  
Article segon. Organització registral  
El Registre estarà, sota la dependència de la Conselleria d'Administració Pública, adscrit a la Direcció General de Justícia, a qui competeix la designació de funcionari encarregat d'aquest, vetllar pel bon funcionament i resoldre o denegar la inscripció de les unions de fet i altres actes.  
Article tercer. Efectes de la inscripció  
Les inscripcions en el Registre declaren els actes registrats, però no prejutgen la validesa ni els efectes jurídics que li siguen propis d'acord amb la llei aplicable a aquests, ni validen els actes i contractes nuls de conformitat amb les lleis.  
Article quart. Publicitat formal  
1. El contingut del registre s'acreditarà mitjançant certificats expedits pel funcionari encarregat d'aquest.  
2. únicament podran lliurar-se certificats literals a instància dels membres de la unió de fet i dels jutges o tribunals de justícia.  
3. Els tercers amb dret podran obtenir certificats en extracte que respecten el dret a la intimitat de les persones.  
Article cinqué. Gratuïtat de les actuacions  
Tant la pràctica dels assentaments com els certificats que s'expedeixen d'aquests seran totalment gratuïtes.  
Article sisé. Llibres  
1. En el Registre d'Unions de Fet es duran els llibres següents:  
a) Llibre general, en el qual es practicaran els assentaments regulats per aquesta ordre.  
b) Llibre auxiliar, en el qual figuraran, ordenats alfabèticament pels seus cognoms, els inscrits en el llibre general. La inscripció en el llibre auxiliar farà referència en les pàgines del llibre general en les quals s'hagen practicat assentaments que li afecten.  
2. El llibre general estarà format per fulls mòbils, foliats i segellats, i s'encapçalarà i acabarà amb les corresponents diligències d'obertura i tancament, que haurà de firmar el director general de Justícia.  
Article seté. De les unions de fet inscriptibles  
1. Podran instar la seua inscripció en el Registre totes aquelles unions de fet, amb independència de la seua orientació sexual, que pel seu lliure i ple consentiment hagen constituït una unió de fet.  
2. En tot cas, els membres de la unió hauran d'estar empadronats en municipi pertanyent a la Comunitat Valenciana.  
Article vuité. Expedient administratiu  
1. Els qui desitgen la inscripció de la seua unió de fet hauran d'acreditar prèviament, en expedient tramitat conforme a aquest article, que reuneixen els requisits que són exigits per aquesta.  
2. La sol·licitud d'inscripció serà efectuada mitjançant instància dirigida al director general de Justícia de la Conselleria d'Administració Pública en què s'haurà de consignar:  
1. Noms, cognoms, lloc i data de naixement, estat civil, adreça i número del document d'identitat.  
2. Que constitueixen una unió de fet en els termes establerts en el Decret 250/1994, de 7 de desembre, del Govern Valencià i en aquesta ordre.  
3. Que són majors d'edat o menors emancipats, si escau, i que declaren sota jurament no estar units, cap dels dos, pel vincle matrimonial anterior, no tenir una relació de parentiu per consanguinitat o adopció en línia recta o en línia col·lateral en segon grau, ni estar incapacitats per a emetre el consentiment necessari per a dur a terme l'acte o la declaració objecte d'inscripció.  
4. Que estiguen empadronats com cal en un municipi pertanyent a la Comunitat Valenciana, i indicar quin és aquest. En el cas de procedir d'una altra comunitat autònoma, i haver inscrit en el registre administratiu d'unions de fet d'aquella la seua unió de fet, es farà constar expressament amb indicació de la comunitat autònoma de procedència.   
5. Si hi ha conveni regulador de les seues relacions personals i patrimonials que pretenguen igualment inscriure.  
3. A la sol·licitud s'haurà d'adjuntar:  
a) Còpia dels documents d'identificació.  
b) Certificat o fe d'estat.  
c) Certificat del padró municipal que acredite que els sol·licitants tenen la condició de residents en qualsevol municipi de la Comunitat Valenciana.  
d) Certificat literal, si escau, dels assentaments del Registre d'Unions de fet de la Comunitat Autònoma on anteriorment figure inscrita la unió de fet.  
e) Sentència d'incapacitació que els considera amb capacitat per a contraure matrimoni, si escau.  
f) Si s'ha sol·licitat la indicació del conveni subscrit pels interessats, regulador de les seues relacions personals i patrimonials, caldrà adjuntar un exemplar d'aquest perquè s'arxive en el Registre.  
4. La instància que sol·licita la inscripció, amb la resta de documentació, s'haurà de presentar al Registre d'Entrada de la Conselleria d'Administració Pública, després d'haver comparegut personalment i conjuntament els sol·licitants davant el funcionari encarregat del Registre d'Unions de Fet, de dilluns a divendres, en horari de 09.00 a 14.00.  
La presentació de la instància que sol·licita la inscripció i la compareixença podran efectuar-se igualment als registres d'entrada de la Direcció Territorial de la Conselleria d'Administració Pública a Alacant i a Castelló, i davant el funcionari que s'hi designe, i la documentació es trametrà a la Direcció General de Justícia perquè siga tramitat l'oportú expedient.  
La compareixença podrà efectuar-se mitjançant apoderat amb poder notarial especial per a això.  
5. L'encarregat del Registre, o funcionari designat a la Direcció Territorial de la Conselleria, identificarà la personalitat dels compareixents mitjançant el seu document nacional d'identitat, passaport, permís de residència, o qualsevol altre document oficial que la permeta i apreciarà la seua capacitat. Si al seu parer algun dels membres de la unió de fet està afectat per deficiències o anomalies psíquiques, s'exigirà dictamen mèdic sobre la seua aptitud per a prestar el consentiment.  
6. Presentada la sol·licitud i documentació que l'acompanye, serà examinada pel funcionari encarregat del Registre, el qual indicarà als compareixents, si escau, els defectes observats, perquè els esmenen en el termini de 10 dies, i es procedirà a l'obertura d'un expedient administratiu per a cada sol·licitud d'inscripció que es presente, integrat per la sol·licitud i la resta de la justificació documental.  
Dins dels 10 dies següents, si s'adverteixen defectes no apreciats per l'encarregat del Registre en el moment de la presentació, es comunicarà per escrit aquesta circumstància a les persones sol·licitants i se'ls concedirà un termini d'esmena de 10 dies, i quedarà en suspens mentrestant la tramitació de l'expedient.  
7. Completa la documentació, l'encarregat del Registre elaborarà una proposta de resolució sobre la inscripció, en el termini d'un mes comptador des de la presentació al Registre d'Entrada de l'últim dels documents incorporats a l'expedient, i l'elevarà al director general de Justícia, perquè en el termini d'un mes dispose la inscripció o la denegue. Tota denegació d'inscripció haurà de ser objecte de resolució motivada, i expressarà els recursos que contra aquesta, en via administrativa o judicial, puguen interposar-s'hi, i també els seus terminis corresponents.  
8. Dictada resolució pel director general de Justícia en què es disposa la inscripció, l'encarregat del Registre estendrà el corresponent assentament en el llibre general i en el llibre auxiliar.   
9. També podrà dur-se a efecte la inscripció en el Registre d'Unions de Fet de les escriptures públiques en què els compareixents consentesquen la constitució o declaren l'existència de la unió, acrediten reunir tots els requisits exigits en aquest article, i convinguen, si escau, la regulació de les seues relacions personals i patrimonials. Atorgada l'escriptura serà tramesa còpia d'aquesta d'ofici pel notari autoritzant al director general de Justícia. Inscrita la unió i indicada l'existència de conveni regulador de les relacions personals i patrimonials, es comunicarà d'ofici al notari autoritzant i als interessats.  
Article nové. Inscripció de la unió de fet  
La primera inscripció que, amb el caràcter de bàsica, s'estenga al registre, tindrà com a objecte fer constar l'existència d'aquesta unió de fet, i haurà de recollir les dades personals suficients per a la correcta identificació dels membres de la unió, la seua adreça, la data en què s'haguera constituït si fóra diferent de la de compareixença davant l'encarregat del Registre i la referència a l'expedient administratiu obert per a cada unió de fet.  
Article deu. Fi de la unió de fet  
També serà objecte d'inscripció l'acabament o extinció de la unió, la qual podrà practicar-se a instància d'un dels membres d'aquesta, mitjançant compareixença personal o mitjançant apoderat amb poder notarial especial, o com a conseqüència d'escriptura pública en què conste la voluntat d'un dels membres de la unió de donar aquesta per extingida.  
Article onze. Convenis reguladors  
1. L'existència de convenis reguladors de les relacions personals i patrimonials entre els membres de la unió serà objecte d'indicació al marge de la inscripció bàsica, i es realitzarà en extracte i farà referència al document que servesca de suport i a l'expedient administratiu de la unió, on s'arxivarà.  
2. Si se sol·licita la seua constància registral després d'haver-se estès l'assentament de la inscripció, s'adjuntarà el document en què es continga a instància subscrita per ambdós interessats, els quals hauran de comparéixer, personalment o per apoderat amb poder notarial especial, davant l'encarregat del registre amb aquesta finalitat, llevat que el conveni conste en escriptura públic que continga la sol·licitud d'inscripció, en aquesta cas serà tramesa còpia d'aquesta, d'ofici o pel notari autoritzant al director general de Justícia. Practicada la inscripció es notificarà per escrit al notari autoritzant i als interessats.  
Article dotze. Variació de circumstàncies que consten en el Registre  
A sol·licitud dels interessats podrà fer-se constar, per nota al marge de la inscripció bàsica, el canvi de residència a una altra comunitat autònoma, i també la modificació de qualsevol altra circumstància consignada en les inscripcions o indicacions de data anterior.  
DISPOSICIó FINAL  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València,15 de febrer de 1995  
El conseller d'Administració Pública,  
LUIS BERENGUER FUSTER


Còpia Permalink ELI